Der er mange overvejelser, når typen af nyt undertag skal vælges. Det kan være svært at beslutte, hvad der er den bedste løsning, og det er ikke ligegyldigt, hvad du vælger. Valget bør træffes med tanke på både den yderste tagbeklædning og den påvirkning taget vil blive udsat for, ligesom både pris, holdbarhed og pladsbegrænsninger kan tages med.
Uanset om du skal bygge nyt eller udskifte taget på et eksisterende hus, kan tagbelægningen være styrende for valget af dit nye undertag. Det er især vigtigt at undersøge, hvilken forventet levetid netop din eksisterende tagbelægning har, og så vælge et undertag, der stemmer så godt som muligt overens med den.
Har du eksempelvis et teglstenstag med en forventet levetid på 100 år, vil det ikke være meningsfuldt at vælge et let undertag med en langt kortere forventet levetid. Tagproducenten vil også typisk anbefale en type undertag, som passer til deres tagbelægning, og de er ofte gode til at oplyse om, hvordan det monteres, hvis du har planer om selv at kaste dig ud i projektet.
Er det et hus med en 1. sal, der skal bruges til beboelse, er optimal udnyttelse af plads ofte i højsædet, og her kan det mindre pladskrævende diffusionsåbne undertag være det rigtige valg. Har du omvendt ingen 1. sal eller en, der ikke skal bruges til beboelse, vil det ofte give mening at vælge en af de fastere typer, der fylder mere, men til gengæld har en længere holdbarhed.
En generel regel er, at jo mere åbent tagbeklædningen er, jo større rolle spiller undertaget. Eksempelvis er et tag med de klassiske vingetegl relativt åbent og med større risiko for indtrængende vand og fugt, hvorfor undertaget er fuldkommen centralt i forhold til at holde fugt ude. Omvendt er en tagbeklædning med tagpap relativt tæt, og her vil undertaget i højere grad fungere som en ekstra god sikring mod vand og fugt.